Industrija oružja i regionalno liderstvo – Bilten\nIndustrija oružja i regionalno liderstvo\nJelena Lalatović / 04.12.2015. 04.12.2015.\nIako balkanske zemlje ne predstavljaju nikakvu relevantnu vojnu silu u globalnim ili regionalnim razmerima, u poslednje smo vreme svedoci sve glasnijih najava zaokreta prema naoružavanju u svrhu regionalnog nadmetanja. Novopronađena strast za oružjem na pacificiranom Balkanu čini se ipak ima prije svega unutarnjopolitičku logiku.\nNakon sistemske deindustrijalizacije Srbije od početka dvehiljaditih, što je svakako jedna od ključnih posledica tranzicione politike, o namenskoj industriji, jednoj od najrazvijenijih privrednih grana u bivšoj Jugoslaviji, govorilo se nedovoljno i to prevashodno u negativnom tonu – najčešće povodom štrajkova i brojnih neisplaćenih zarada, doprinosa, regresa – što je zajedničko iskustvo radnica i radnika svih preduzeća “u restrukturiranju”. Reč je o dobro poznatom scenariju: desetine uništenih preduzeća, nekadašnjih industrijskih centara i središta urbanog razvoja, sa hiljadama zaposlenih, danas se u procesu tzv. “restrukturiranja” suočavaju sa evidentnom tehnološkom zaostalošću, masovnim otkazima, prinudnim godišnjim odmorima, talasima privatizacije te neuspelim pregovorima sindikata i države.\nPredsednik vlade Aleksandar Vučić i ministar odbrane Bratislav Gašić naizgled su uspeli da odbrambenu industriju Srbije “vrate u igru”, ali prvenstveno intenzivnom i neumesnom medijskom eksploatacijom u kontekstu borbe protiv terorizma i izmaštanog takmičenja u naoružanju među bivšim jugoslovenskim republikama, a ne zahvaljujući ozbiljnom planu reindustrijalizacije, čiji bi neizostavni deo trebala da bude i proizvodnja oružja i municije.\nPriču o oživljavanju vojne industrije u Srbiji neophodno je sagledati u odnosu prema spoljnoj politici prethodne vlasti, ali i prema agresivnoj propagandi Gašićevog ministarstva odbrane, tj. pokušaju vladajuće Srpske napredne stranke da rehabilituje Srbiju kao vojnu silu, u čemu udeo ima i degutantno rabljenje ikonografije Prvog svetskog rata u sklopu reklamnih kampanja Vojske Srbije. Sledeći logiku srbijanskih vlasti, državotvorni patos i oduševljenje spram narastajuće represije trebalo bi da, pod izgovorom uspostavljanja stabilnosti i samoproklamovanog liderstva u regionu, opravdaju sve veća ulaganja u naoružanje i diskutabilne spoljnopolitičke saveze.\nU toku mandata Demokratske stranke vojna neutralnost Srbije predstavljana je kao suštinska prednost u procesu evrointegracija, a reforma vojske i oživljavanje vojne industrije, koje Vučić otvoreno proklamuje kao prioritete trenutne vlade, nisu bili shvaćeni kao relevantani politički ciljevi. Opsesija borbenom gotovošću i jačanjem represivnog aparata okosnica je svake desničarske politike što nije, imajući u vidu političku prošlost srbijanskog premijera, nimalo iznenađujuće. Dok je savršeno jednostavno uočiti metode zastrašivanja i onemogućavanja subverzivnog političkog delovanja kojima se Srpska napredna stranka služi od početka svog mandata, teže je dopreti do složenih političkih mehanizama koji stvaraju spregu represivne unutrašnje politike i interesa stranog kapitala.\nNaime, kada je u aprilu 2014. godine Gašić imenovan za ministra odbrane, parlamentarna opozicija bavila se prvenstveno spekulacijama o tome da li je Gašić služio vojni rok, podozriva spram njegovog stepena obrazovanja, licemerno lamentujući nad mogućnošću da je srbijanski ministar odbrane po struci keramičar. Liberalno-građanska opozicija svoje kritike već dugo zasniva na tehnokratskoj kritici Vučićevih ministara kao nedovoljno obrazovanih i stručnih. Međutim, u lovu na lažne diplome zvaničnika Srpske napredne stranke, politički daleko relevantniji detalji nisu zapaženi.\nJavna je tajna da je Bratislav Gašić kao gradonačelnik Kruševca u periodu od juna 2012. do aprila 2014. uspešno rukovodio zataškavanjem i gušenjem radničkih štrajkova nekoliko preduzeća u stečaju. Njegovo postavljanje na mesto ministra odbrane nije, dakle, posledica nedostatka visokokvalifikovanih kadrova u redovima SNS-a, već je simptom dobro promišljene strategije državne represije i zastrašivanja svih onih koji se aktivno suprotstavljaju neoliberalnoj agendi. Time je moguće objasniti i zašto Gašić, uprkos brojnim finansijskim aferama, optužbama za zloupotrebu službenog položaja i čak pravim tragedijama, nije smenjen niti je podneo ostavku.\nLideri u dodvoravanju\nInsistiranje na “ugledu” vojske, bilo realno (kroz finansijsku podršku i investiranje u tehnologiju), bilo kroz niz simboličkih manifestacija snage, moći i efikasnosti (od kojih je nedavna “antiteroristička taktičko-pokazna vežba Štit 2015” samo vrhunac ledenog brega) neophodno je za učvršćivanje nacionalnog identiteta i posledično nacionalnog jedinstva, koje u suštini podrazumeva predstavljanje interesa političkih i ekonomskih elita kao zajedničkog i univerzalnog.\nReforma vojske i težnja da se izgradi poverenje u institucije represivnog aparata treba da omoguće političku platformu sa koje Vučić može da se nametne kao “državnik” i reformator od istorijskog značaja. Najdalje što Vučić odlazi u svojim reformama jeste pokušaj da ujedini tipično desnu retoriku (do iznemoglosti eksploatisan mit o tradiciji rusko-srpskog prijateljstva) te ideju snažne ruke pravne države (koja postoji zahvaljujući oslanjanju na svoju vojnu silu) sa imperativima zapadnog kapitala i njegovog ključnog sredstva “demokratske” represije – vladavine prava.\nIzbeglička kriza pokrenula je sezonu takmičenja zemalja u regionu, ponajviše Srbije i Hrvatske, u dodvoravanju zahtevima Evropske unije. Tako su se “stabilnost” i “sigurnost” ispostavili kao ključni faktori za sticanje simpatija iz Brisela i Berlina, te presudni kriterij u borbi za poziciju “lidera u regionu”. Ministar rada, zapošljavanja, boračkih i socijalnih pitanja Aleksandar Vulin više puta je sugestivno izjavljivao su “uspesi” Vučićeve vlade proizvod političke stabilnosti kakvom ne može da se pohvali nijedna druga zemlja u regionu, dok se Vučić, u svom prepoznatljivom kvazipomirljivom tonu, u pravilu referira na “neke druge”.\nOvakvi nastupi srbijanskih zvaničnika u javnosti predstavljaju najpodliju nacionalističku propagandu, ali budući da realne spoljnopolitičke okolnosti, srećom, ne dozvoljavaju istinsku kompetitivnost u naoružanju, fiktivnog neprijatelja, koji će opravdati snažno promovisanje vojske Srbije i njenih kapaciteta, treba pronaći unutar granica zemlje. Medijski spinovi o državnom udaru, te upiranje prstom na sve one koji “ruše Vučića”, iako svojom repetitivnošću i upornošću izazivaju uglavnom burleskne efekte, ipak bacaju sasvim novo svetlo na vesti poput one da je vojska Srbije oformila specijalni štab radi zaštite predsednika vlade koji je, prema tvrdnji ministra odbrane, “najugroženija ličnost u zemlji”. Tako se kreira atmosfera u kojoj se jačanje represivnog aparata doživljava kao opravdano i, štaviše, neophodno zarad sprečavanja političke destabilizacije, za koju, sudeći po trenutnom stanju stvari, ne postoje ni najmanje naznake.\nNo, jasno je da ovakva unutrašnja politika, konstantno podgrevana demonstracijom sile od strane represivnog aparata, mora biti svojevrsno ogledalo spoljne politike. Prećutna kompetitivnost među susednim zemljama uslovljena je tržišnim mehanizmima i evroatlantskim integracijama. Izvesni politički incidenti, poput izbegličke krize ili terorističkih napada, čine da istrajni politički animoziteti, privremeno zataškani načelima liberalne demokratije, isplivaju na površinu.\nPored toga što je teroristički napad u Parizu 13. novembra omogućio mnogim vladama da svoje militantne, imperijalističke i proratne planove prodaju pod krinkom borbe protiv terorizma, na Balkanu je zatrovana politička klima dodatno opterećena istorijom lokalnih sukoba. Nakon terorističkog akta u Sarajevu, srbijanski mediji su se za šaku profita na svojim naslovnim stranama utrkivali u brojanju džihadista “koji nam prete iz Bosne i Hercegovine”. Ovi nemili događaji bili su jedinstven povod za srbijanskog premijera da promoviše “sposobnost” srbijanskih vlasti da obezbede stabilnost i sigurnost svojim građanima.\nČvrsta ruka i evroatlantski smer\nNajavljena ulaganja u namensku industriju, te serijska proizvodnja novog oklopnog vozila “Lazar 2” i NORA (Novo oruđe artiljerije), nažalost, nisu deo plana za reindustrijalizaciju i revitalizaciju privrede, već manifestacija novih odnosa moći, u koje se savršeno uklapa Vučićeva politika “neutralnosti” koja podrazumeva otvorenost prema zahtevima investitora sa obe strane – iz Rusije i sa Zapada.\nFokusiranost srbijanske vlade na vojni sektor te njegovo neopravdano, neumereno i odnosu prema ostalim privrednim granama krajnje neproporcionalno osnaživanje posebno pažljivo treba sagledati u svetlu skorašnje posete generalnog sekretara NATO Jensa Stoltenberga, sa ciljem što brže implementacije Individualnog akcionog plana partnerstva između Srbije i NATO, kojim se osigurava i podstiče međusobna saradnja Srbije i NATO. Nekadašnji proizvodni kapaciteti, danas opustele fabrike iskorišćeni su kao pokriće za izmaštanu regionalnu utakmicu u naoružanju, dok se imperijalne politike neometano sprovode.\nNo, kako svaki novi talas zaoštravanja takvih politika nailazi na neposredan otpor radništva i svih onih koji su oštećeni izumiranjem socijalne države, vladajućoj klasi je neophodna jača kontrola, te u tom smislu treba tumačiti i toliki značaj koji se u poslednje vreme pridaje vojsci. Slučaj Vojske Srbije i aktuelnih dešavanja, počevši od antiterorističke vežbe Štit, preko formiranja specijalnog štaba sa ciljem sprečavanja navodne destabilizacije državnog aparata, do nove opreme i municije, odlično ilustruje kako je čvrsta ruka države u unutrašnjoj politici zapravo ključni saveznik elita u procesu evroatlantskih integracija.


Tokom vikenda besplatno odnošenje kabastog otpada - www.lobi-info.rs\nMarija K. 1. novembra 2018., 15:53 4.2k Views\nEkipe JKP „Gradska čistoća“ će tokom vikenda besplatno odnositi kabasti otpad sa beogradskih ulica. Sugrađani nepotrebne kabaste stvari mogu da ostave pored kontejnera, odakle će ih ekipe ,,Čistoće” ukloniti. Tu besplatnu akciju JKP „Gradska čistoća“ tradicionalno sprovodi svakog prvog vikenda u mesecu.\nPrivredni subjekti tu uslugu plaćaju po kubnom metru odnetog otpada i broju utrošenih sati, ali po izuzetno povoljnim cenama, dok je za sugrađane odnošenje kabastog otpada u potpunosti besplatno svakog prvog vikenda u mesecu.\n„Čistoća“ apeluje na sugrađane da tu akciju iskoriste kako se kabasti otpad ne bi gomilao pored kontejnera na beogradskim ulicama, ostalim danima u mesecu kada se usluga odnošenja te vrste otpada naplaćuje.\nPrioritet u odnošenju nepotrebnih kabastih stvari iz domaćinstava tokom akcije imaju sugrađani koji raspolažu većim količinama otpada. O tome mogu obavestiti službe JKP „Gradska čistoća“ pozivanjem telefonskog broja 011/27-68-770, nakon čega ekipe preduzeća odmah izlaze na teren i uklanjaju otpad.\nPrethodna objava Dečija igrališta nam propadaju jer „Zelenilo Beograd“ ne prihvata nadležnost\nSledeća objava Sugrađani upozoravaju na džeparoše u Borči


Potpuna obustava rada zbog sedam neisplaćenih plata – Grad Bijeljina\nHome Vijesti Bijeljina Potpuna obustava rada zbog sedam neisplaćenih plata\nPotpuna obustava rada zbog sedam neisplaćenih plata\nRadnici Banje Dvorovi u Bijeljini potpuno su danas obustavili rad zahtijevajući od rukovodstva isplatu tri plate iz ove i četiri plate iz prošle godine.\nPredsjednik Sindikata Banje Zoran Ostojić rekao je da su radnici odradili sezonu, ispoštovali pacijente i dali šansu novom rukovodstvu, ali da poslodavac od najave potpune obustave rada 31. avgusta nije ni pokušao da se dogovori sa sindikalcima o minimalnom procesu rada.\n“LJetna sezona je bila uspješna, ali plata nema i 51 radnik Banje nama više novca ni da dođe na posao, a najteže je ljudima slati djecu u školu gladnu i bez knjiga”, izjavio je Ostojić novinarima.\nPrema njegovim riječima, novo rukovodstvo nije plaćalo ni rate reprograma dugova iz prethodnih godina zbog čega je račun Banje Dvorovi u avgustu blokiran.\nSindikat i radnici Banje kritikovali su praksu političkog postavljanja direktora i anemičnost lokalne zajednice za koju tvrde da im je otela kapital 2007. godine, zbog čega je podnesena i tužba.\nRadnici ističu da žele da rade i da Banja Dvorovi opstane, ali ne mogu više da rade bez plata koje su ionako 400 KM za terapeuta sa srednjom stručnom spremom i 500 KM za radnike sa višom stručnom spremom, što je nedovoljno za preživljavanje i kada se redovno isplaćuju.\nDirektor Banje Dvorovi Petar Vidaković rekao je prošle sedmice novinarima da je pripremljen novac za isplatu junske i julske plate, sa doprinosima, ali da nije isplaćen jer je Poreska uprava Republike Srpske blokirala račun Banje.\nOn je dodao da očekuje da će tokom ove sedmice račun firme biti odblokiran i plate radnicima isplaćene.\nRadnici Banje Dvorovi, čiji je osnivač Grad Bijeljina, i proljetos su obustavljali rad zbog neisplaćenih plata.\nGradonačelnik Bijeljine Mićo Mićić rekao je tada da je Gradska uprava svake godine pomagala Banju Dvorove, te istakao da je preregistracija javne ustanove u akcionarsko društvo radi pronalaska strateškog partnera za dokapitalizaciju jedini izlaz iz problema.


Penzioneri izlaze na masovni protest u Sarajevu\nPenzioneri iz bosankohercegovačkog entiteta Federacija BiH okupit će se danas na mirnom protestu ispred zgrade Vlade FBiH u Sarajevu kako bi izrazili nezadovoljstvo zbog niskih penzija i neadekvatne zdravstvene i socijalne zaštite.\nPrema najavama, očekuje se dolazak između 12.000 i 15.000 penzionera iz svih dijelova FBIH, a kako se navodi u najavi protesta, jedan od razloga nezadovoljstva je nedonošenje zakona o penzijsko-invalidskom osiguranju kojim bi bili regulirani način i mogućnost povećanja penzija.\nNavodi se kako je Savez udruženja penzionera FBiH pripremio i zahtjeve koje će predati Vladi FBiH i Parlamentu FBiH, od kojeg se traži usvajanje zakona o PIO-u, organizacija Federalnog zavoda PIO-a i oslobađanje udruženja penzionera od plaćanja poreza.\nOd Vlade FBiH traže formiranje fonda, da što prije pošalje zakon u Parlament FBiH u koji će biti ugrađeni njihovi zahtjevi te povećanje penzija za 10 posto onima koji su otišli u penziju do 1998. godine.\nPosljednje povećanje penzija u FBIH bilo je 2014. godine i iznosilo je 10 posto, a u međuvremenu su porasli troškovi života.\nU ovom dijelu Bosne i Hercegovine ima 410.000 penzionera, a 66 posto živi od minimalne penzije od 320 KM (163,76 eura), dok je prosječna penzija u FBiH u septembru bila 371,50 KM (190 eura).\nJučer je federalni ministar rada i socijalne politike Vesko Drljača, nakon što je Vlada FBiH utvrdila Prijedlog zakona o PIO-u i po hitnom postupku ga poslala u parlamentarnu proceduru, kazao kako je jedna od novih odredbi utvrđena vrijednost opšteg boda u visini od 14 KM (7,16 eura).\nTakođer je rekao kako će korisnicima prava - penzija ostvarenih do 31. jula 1998. godine - biti povećan zakonski iznos penzija za deset posto, a onima koji su prava ostvarili od 31. jula 1998. do 31. decembra 2007. godine za pet posto.\n„Penzije će biti usklađivane 15. aprila svake godine, u visini zbira 50 posto porasta potrošačkih cijena i 50 posto porasta realnog bruto društvenog proizvoda u FBiH u prethodnoj godini, a prema podacima Federalnog zavoda za statistiku, i najviše do stope rasta realnog bruto društvenog proizvoda u prethodnoj godini, osim penzija ostvarenih u godini u kojoj se vrši usklađivanje“, rekao je Drljača, a prenosi Fena.\nIstakao je kako se najviše penzije neće usklađivati, povećavati, sve dok najniži iznos penzije ne dostigne petinu iznosa najviše ostvarene po Zakonu, a da vanredno usklađivanje može biti provedeno jednom u tekućoj godini ako je stopa rasta realnog BDP-a u prethodne dvije kalendarske godine veća od tri posto i ako nema akumuliranog deficita budžeta FBiH, a najviše do 50 posto stope rasta realnog BDP u prethodnoj godini.\nTakođer, dodao je, najniža i zagarantovana penzija usklađuju se prema Članu 79, a ne s troškovima života.\nOsim toga, predviđena je mogućnost da, u skladu s finansijskim mogućnostima, sredstava za ostvarivanje prava iz PIO-a i rada FZPIO-a, budu korištena i za finansiranje i rad udruženja penzionera na nivou FBiH.


Već neko vreme, prvenstveno po uputstvu Isabelle Legeron, Vinarija Maurer flašira vina (na osnovu mesečevog/lunarnog kalendara) u ciklusu koji najviše odgovara za „biljke ploda”. Manju količinu od nekoliko vrsta vina ćemo flaširati i u drugim periodima da bi razlika kasnije svakome bila primetljiva.\nSledi jedan interesantan članak u ovoj temi:\nMesečev kalendar/lunarni kalendar se vekovima koristi u poljoprivredi, ali je čovek tek nedavno otkrio uticaj Meseca na degustaciju vina.\nPo mesečevom kalendaru su samo neki dani povoljniji za degustaciju vina.\nLunarni kalendar otkriva da je za degustaciju najpovoljniji period mladog Meseca, u periodu kada su najpovoljniji dani za „biljke ploda“, koji se na drugim jezicima koristi i kao „dani voća“.\nEkipa ViniFolija je tri godine testirala ovo pitanje. Iako su u procesu testiranja učestovali isključivo ljubitelji nauke i logike, rezulati su pokazali da sistem funkcioniše. U ovom periodu ukusi crnih vina su mnogo poboljšani. Ako baš imate nameru da otvorite jednu flašu starog crnog vina, dobrog ukusa i mirisa, svakako pročitajte sledeće:\nMesečev kalendar/Lunarski kalendar i vino\nIako se zna da je uticaj Meseca i mnogo ranije (već u 1. veku) ispitivan, Rudolf Štajner austrijski filozof je početkom 20. veka definisao biodinamiku. Po njegovom sistemu postoje četiri osnovne grupe biljaka prema kojima treba planirati baštenski plodored. To su biljke korena, biljke lista, biljke cveta i biljke ploda. Biodinamički ciklus inače koristi 12 horoskopskih znakova kao metod pozicioniranja Meseca.\nBiljke korena – „dani korena” u lunarskom kalendaru\nU ovom periodu mesec može biti u znaku Bika, Device ili Jarca. Ako tokom degustacije vina pratite mesečev kalendar trebate imati u vidu da Vas ovaj period sprečava da uživate u pravom ukusu vina.\nBiljke lista „dani lista” u lunarskom kalendaru\nU ovom periodu je mesec u znaku Raka, Škorpije ili Ribe. U ovom periodu, i ovim danima nije preporučena degustacija vina.\nBiljke cveta – „dani cveća, cveta” u lunarskom kalendaru\nU ovom periodu je mesec u znaku Blizanaca, Vage ili Vodolije. Ovi dani se posebno preporučuju za degustaciju i konzumiranje aromatičnih vina.\nBiljke ploda – „dani ploda ili voća” u lunarskom kalendaru\nU ovom periodu mesec može biti u znaku Ovna, Lava ili Srelca. Ovaj period je najoptimalniji za degustaciju vina.


Družina sibirskih bajkalskih prstenova: Otkriveni ledeni krugovi na najvećem jezeru na svetu - 11.02.2020, Sputnik Srbija\nPostoje razne teorije o misteriji „ledenih prstenova“ na ruskom jezeru Bajkalu, od kojih neki dostignu prečnik i od 7 kilometara. Najpopularnija teorija... 11.02.2020, Sputnik Srbija\nvesti, nauka, bajkalsko jezero, društvo\n22:27 11.02.2020 (Osveženo: 03:06 26.08.2021)\n© Sputnik / Vladimir Smirnov / Uđi u foto-galerijuOstrvo Ohljon na Bajkalu\nLedeni prstenovi na površini jezera Bajkal uzrokovani su vrtlozima ispod ledene kore, otkrila je nova studija objavljena u časopisu koji se bavi proučavanjem voda. Studija se bavila formacijama od kojih neke imaju i do 7 kilometara u prečniku i čak su vidljive iz svemira.\nDa bismo došli do zaključka, zajednički međunarodni tim istraživača iz Francuske, Rusije i Mongolije putovao je do jezera tokom dve godine, 2016. i 2017, kako bi izbušio rupe u ledu i pustio senzore u vodu ispod kore.\nČini se da jezero, najveći izvor slatke vode u svetu, ima dosta toplih vrtloga koji teku u smeru kazaljke na satu pod ledom.\nMeđutim, središte vrtloga obično ima najslabije struje, što objašnjava zašto centri ovih prstenova i dalje zadržavaju izuzetno gust led.\nNjegova debljina već dugo omogućava ljudima da redovno idu preko jezera, rekao je glavni istraživač Aleksej Kurajev, docent iz Laboratorija za studije prostorne geofizike i okeanografije na Federalnom univerzitetu u Tuluzu.\nSami prstenovi emituju određene zvuke na nivou zemlje zbog prekrivanja ledom. Međutim, oni bi mogli biti veoma opasni. U stanju su da povuku čitave kombije, čak i manje kamione, i bukvalno ih „sahrane“ ispod ledene kore.\n„To je veoma dugačko jezero, i ako želite da idete s jedne na drugu stranu, treba da pređete 400 kilometara u jednom smeru, a zatim 400 kilometara do druge obale. „Ali put preko leda ima samo oko 40 kilometara, tako da je izbor jasan“, rekao je Kurajev za „Lajv sajens“.\nSenzori su merili temperaturu vode u vrtlozima, i ona je 1 do 2 stepena Celzijusa toplija od okolne vode, dok su sami vrtlozi poznati po obliku sočiva – nešto što retko javlja se u jezerima, ali je često u okeanima.\nPrema Kurajevu, jezero Bajkal nije jedina lokacija koja ima takve ledene prstenove: obližnje jezero Hovsgol u Mongoliji i jezero Teletsko u Rusiji, takođe ih imaju.\nKourajev i njegove kolege, Družina ledenih prstenova, kako se u šali nazivaju, napisali su brošure, održali prezentacije i obavestili rusku Službu nacionalnog parka i Ministarstvo za vanredne situacije o svojim nalazima.\nIstraživači takođe ažuriraju svoju veb-stranicu sa satelitskim slikama novih lokacija sa ledenim prstenom.\nNaučnici su se dugo trudili da utvrde kako su ledeni prstenovi nastali. Prema jednoj od najrasprostranjenijih teorija, mehurići metana sa dna jezera bili su odgovorni za pojavu ovih prstenova. Ali Kurajevljev tim je odbacio tu ideju, ističući da neki od ovih ledenih prstenova potiču iz plitkih tačaka jezera, u oblastima u kojima nije poznata emisija gasova.


Bela kuća oprezna u vezi sa novim zatvaranjem vlade, ali i dalje odlučno želi zid\nPredsednik Donald Tramp maše dok korača kroz Kolonadu Bele kuće, 25. januara 2019. (Foto: AP)\nBela kuća saopštila je da predsednik Donald Tramp želi da izbegne novo delimično zarvaranje vlade SAD, ali da ostaje odlučan u vezi sa podizanjem barijere na granici SAD i Meksika, što demokratski zakonodavci i dalje odbijaju.\n"Predsednik ne želi da prolazi kroz još jedno zatvaranje - to nije cilj", rekla je portparolka Bele kuće Sara Sanders u ponedeljak na pres brifingu, gde je zahtevala od demokrata da se "uozbilje povodom rešavanju problema na granici, uključujući i finansiranje graničnog zida".\nPortparolka Bele kuće Sara Sanders obraća se novinarima tokom pres brifinga u Beloj kući u Vašingtonu, 28. januara 2019.\nFederalne agencije ponovo su otvorene posle najdužeg zatvaranja u istoriji SAD. Prošle nedelje, Tramp je potpisao zakon o privremenom finansiranju za tri nedelje, pripremljen kako bi se kongresnim pregovaračima dao prostor za pripremu paketa pojačavanja bezbednosti na granici.\nOdbor dvostranačke konferencije, sastavljen od članova oba doma kongresa, trebalo bi da započne konsultacije u sredu. Međutim, partijske razlike kada se radi o finansiranju zida na granici, koje su i izazvale zatvaranje vlade - ostaju.\n"Demokrate se oštro ne slažu sa predsednikom o potrebi izgradnje skupog i neefikasnog zida na granici", rekao je lider manjine u Senatu Čak Šumer iz Njujorka, malo pre govora Sanders.\n"Ono u šta ja verujem je da na svakom mestu duž granice moramo da imamo neku vrstu kombinacije tri elementa: fizičke barijere, tehnologije i osoblja", rekao je republikanski senator iz Teksasa Džon Kornin.\n"Prema tome, treba da imamo svaku od tih stvari u ovom zakonu o bezbednosti na granici, uz nadu da ćemo glasati u narednim nedeljama".\nArhiva - Predsednik Donald Tramp razgovara sa senatorom Džonom Korninom, republikancom iz Teksasa, i senatorom Tedom Kruzom, takođe republikancom iz Teksasa, na južnoj granici sa Meksikom, u Mekalenu, u Teksasu, 10. januara 2019.\nRanije, Tramp je rekao da misli da postoji manje od 50 odsto šanse da će kongresni pregovarači postići sporazum koji bi njemu bio prihvatljiv.\nPredsednik je za "Vol strit džornal" u nedelju rekao da sumnja da će prihvatiti manje od zahtevanih 5,7 milijardi dolara za finansiranje zida. Takođe je izrazio sumnju da će odobriti trajni legalni status imigrantima koji su dovedeni u Ameriku dok su bili deca, nazivajući to "odvojenom temom koja mora da bude razmatrana u drugo vreme".\nU međuvremenu, članovi konferencije komiteta odbili su da spekulišu šta bi iz pregovora moglo da proizađe.\n"Pokušaćemo da dođemo do nečega što će funkcionisati", rekao je za Glas Amerike republikanski senator iz Mizurija Roj Blnat. "To će morati da bude obavljeno negde drugde, a ne u javnosti. Moje mišljenje je da to mora biti sveobuhvatno obavljeno, koliko je u našoj mogućnosti".\nArhiva - Senator Roj Blant, republikanac iz Mizurija, govori tokom konferencije za štampu na Kapitol hilu u Vašingtonu, 17. maha 2016.\nU Beloj kući, Senders je ponovila Trampove pretnje da će uvesti vanredno stanje i narediti izgradnju zida, ukoliko Kogres ne obezbedi finansiranje.\n"Ukoliko se ne vrate sa sporazumom, to će značiti da demokrate ne dobijaju bukvalno ništa", rekla je portparolka. "To će navresti predsednika - naterati ga - da potpiše uredbu, koja ne daje demokratama ni jednu stvar koju oni žele".\nArhiva - Lider manjine u senatu Čak Šumer, demokrata iz Njujorka, praćen reporterima vraća se na Kapitol hi u Vašingtonu, 4. januara 2019.\n"Kada predsednik ušprica maksimalističke partijske zahteve u proces, pregovori mogu da se raspadnu", rekao je Šumer.\n"Predsednik bi trebalo da dozvoli konferenciji odbora da nastavi sa pregovorima u dobroj volji. Iskreno se nadam da će doneti nešto što je dobro za zemlju i prihvatljivo za obe strane".\nKongresna kancelarija za budžet procenjuje da je petonedeljno delimično zatvaranje vlade izazvalo gubitak za ekonomiju SAD od tri milijarde. Uskraćivanje finansiranja izazvalo je umanjenje ili prekid federalnih usluga i dovelo u finansijske progleme oko 800.000 federalnih radnika, koji su bili ili poslati na prinudne odmore, ili prisiljeni da rade bez plate.\nRadnici američke vlade se vraćaju na posao, okončano najduže zatvaranje u istoriji


Biro za društvena istraživanja (BIRODI) ocenio je da je u Srbiji više faktora stvorilo sistem "industrije populizma", u kom su mediji "sredstvo promocije, propagande i odmazde u funkciji lične vlasti", a da se profesionalni mediji nalaze na margini medijskog sistema.\nTa organizacija civilnog društva je uoči 3. maja, Svetskog dana slobode medija, saopštila da je gradjanima narušeno Ustavom garantovano pravo da istinito, potpuno i blagovremeno bude obaveštavan o pitanjima od javnog značaja, jer je svaki peti gradjanin zadovoljan informacijama.\n“Opisana situacija u medijima stvara svojevrsnu autocenzuru kod gradjana, jer polovina gradjana smatra da nije pametno govoriti ono što se misli”, navodi se u saopštenju.\nBIRODI je na osnovu devetogodišnjeg monitoringa centralnih informativnih emisija, koji sprovodi po medjunarodno uporedivoj metodologiji Memo98, zaključio da su televizije sa nacionalnom frekvencijom postale “sredstvo medijske promocije, propagande i odmazde”.\n“Ovu poslednju ulogu je od 2016. godiine preuzeo Pink, izveštavajući o (predsedniku) Aleksandru Vučiću izuzetno mnogo i pozitivno, a o opoziciji izrazito negativno. Ovaj model izveštavanja nakon promene vlasnika primetan je na TV Prva i TV 92… Javni servis koji sa REM čini čuvare javnosti je odustao i od svoje funkcije, a novinari od profesionalne etike”, dodaje se u saopštenju.\nOrganizacija je navela da je na poslednjim izborima postojala dominacija predsednika Vučića, koji je “spojio partijsku i javnu funkciju”, na šta je ukazala i OEBS-ova Kancelarije za demokratske institucije i ljudska prava u svom izveštaju.\n“Savet Regulatornog tela za elektronske medije (REM) radi po internim aktima koji nisu uskladjeni sa zakonom… za šta odgovornost snosi Narodna skupština, koja treba da da saglasnot na Statut Saveta REM-a. REM odbija da poštuje odluke Poverenika za slobodne informacije od javnog značaja u delu omogućavanja podataka iz monitoringa izveštavanja emitera u mašinski čitljivom formatu pod izgovorom da nemaju tehničke mogućnosti”, navode u BIRODI-ju.\nKao dodatne probleme ta organizacija navodi to što su samoregulatorni mehanizmi, poput Saveta za štampu i strukovna udruženja, “neodrživi”, jer nemaju dovoljno resursa da ostvare svoju funkciju, kao i neefikasnu zaštitu radnih prava i neefikasno sindikalno organizovanje novinara.


Banjaluka protiv Brčkog u finalu Kupa Republike Srpske u obje konkurencije\nOdbojkašice Banjaluka Voleja dočekaće ekipu Jedinstva iz Brčkog, dok će odbojkaši Borca igrati protiv brčanske Mladosti u finalu Kupa Republike Srpske.\nVeliki dan za banjalučku odbojku slijedi u subotu kada će prvo odbojkašice Banjaluka Voleja igrati protiv višestrukog šampiona Bosne i Hercegovine Jedinstva iz Brčkog.\n“Možda je malo teško da priznam, ali siguran sam da će se odbojka preseliti u Banjaluku. Kup je specifično takmičenje u kojem nema popravnog, ako želite da budete pobjednici morate da pobijediti sve. Mi smo, do finalne utakmice, pobijedili sve utakmice, sada nas čeka jedna teška utakmica u kojoj bi mnogi rekli da je Bimal Jedinstvo favorit u svakom pogledu. Međutim, rekao sam da je ovo specifično takmičenje, mislim da je ovdje bitna priprema utakmice, bitno je kakav će biti voljni momenat, koliko će emocije biti prisutne” – izjavio je trener Banjaluka Voleja Đorđe Milošević.\nOdmah nakon tog meča slijedi duel Borca i Mladosti u muškoj konkurenciji, gdje je trener domaćina Mišo Marjanović ulogu favorita prepustio gostima.\n“Ove sezone smo se pojačali na poziciji tehničara i to nam daje rezultate, treninzi su ozbiljniji, kvalitetno radimo. Idemo iz utakmice u utakmicu i sada je na redu finale Kupa Bosne i Hercegovine. Imamo dva dana da se pripremimo, Mladost je igrala u Poljskoj, biće umorni za ovo finale, imamo dobru šansu i ako uđemo u meč kao i do sada što smo ulazili mislim da možemo da napravimo iznenađenje, a favorit je Mladost” – kazao je Marjanović.\nŽensko finale na programu je u subotu u 17h u dvorani “Borik“, a tri sata kasnije igraće se i finale u muškoj konkurenciji.\nPrethodni članakStojković: “Tradicije nisu toliko važne, važno je da uradim nešto dobro za ovu zemlju”\nNaredni članakSferopulos: ”Najbitnije je da razmišljamo kao pobjednici, treba nam druga uzastopna pobjeda”


Od istorijskog "lo" do Gugla\nNaslov komentara: Od istorijskog "lo" do Gugla Thu Oct 29, 2009 12:30 pm\nNa današnji dan pre 40 godina između dva računara u Sjedinjenim Američkim Državama poslata je kratka poruka - "lo", iako je nakon dve sekunde veza pukla, internet je rođen.\nKlajnrok kaže da današnji i najobičniji mobilni uređaji imaju više snage od tog uređaja.\n"Tako je ružan, a ujedno tako lep. On je moj dragi prijatelj. Uradio je ono što se od njega očekivalo. Kasnije su uređaji napredovali da bismo imali ono što danas zovemo - internet", rekao je Klajnrok.\nOn ističe da je svestan da je internet izrodio i neke neželjene pojave poput krađe podataka ili dečje pornografije, ali je uveren da njegove pozitivne strane nadmašuju one loše.\n"Ono što me najviše brine je činjenica da smo neke od tih stvari mogli da sprečimo", izjavio je Klajnrok za nemački radio.\n1969. - Dva računara sa dva odseka Kalifornijskog univerziteta povezana su u mrežu ARPAnet, predhodnicu interneta


Za 100 eura se prijavilo više od 2,3 miliona građana – SNEWS\nZa 100 eura se prijavilo više od 2,3 miliona građana\nBy SNews 14. Maja 2020. 732 No comment\nU Srbiji se za manje od 24 sata prijavilo 2,35 miliona građana za jednokratnu pomoć od 100 eura.\nSrbijanski ministar finansija Sini[a Mali je tim povodom ocjenio da je to najbolja potvrda da je pogođena suština mjerama koje su doneijte, a da veliki broj prijavljenih u samo jednom danu opravdava tu pomoć države.\nMali je, gostujući na Radio-televiziji Srbije (RTS), istakao da je ovo dio velikog paketa od 5,1 milijarde evra, koje je Vlada izdvojila da pomogne privredi i stanovništvu.\nOn je najavio i da će građani, osim elektronski, moći da se prijavljuju za 100 eura i preko kol-centra, koji sutra počinje sa radom, uz napomenu da prijava traje do 5. juna.\n“Na tastaturi telefona ukucavate jedinstveni matični broj, broj lične karte i ostavljate govornu poruku koju banku birate. U svim sredstvima informisanja, u štampanim medijima i onlajn, sutra ujutro ćemo izaći sa brojem telefona. Poziv će biti besplatan, a sistem brz i efikasan, precizirao je ministar”, izjavio je ministar Mali.\nPrema njegovim riječima, sutra će na račun čak milion penzionera biti uplaćena ova pomoć od 100 eura, a novac će moći da podignu već u subotu.\nMali je, govoreći o prvim uplatama na račune građana, pojasnio da će nakon uplata penzionerima, novac leći na račune onima koji dobijaju novčanu socijalnu pomoć, a potom onima koji se prijavljuju.\nMali je, govoreći o isplati prve minimalne zarade, podsjetio na to da je na račune 1.052.000 radnika legao taj novac prošle nedjelje, te da će ista zarada biti uplaćena i prve nedelje juna i prve nedjelje jula.\nDržava je najveći teret krize prouzrokovane koronavirusom preuzela na sebe, ponovio je on i pozvao građane Srbije da iskoriste ovu priliku, da dobiju novčanu pomoć, da veruju u svoju državu i u bolje sutra.\nPrijava za 100 eura se može obaviti preko sajta https://idp.trezor.gov.rs/ klikom na polje “Podnošenje prijave” i tamo unesete svoje podatke – JMBG, broj lične karte i banku u kojoj imate otvoren račun.\nTagovi: 100 eura prijava za 100 eura Srbija\nCrna Gora: Protesti zbog hapšenja sveštenika SPC-a, napadnuta policija\nCrna Gora: U neredima povrijeđeno 26 policajaca, privedene 32 osobe


Ivanov: Novi izveštaj o pogibiji Trajkovskog za mesec dana\nPredsednik Makedonije Dorđe Ivanov rekao je danas da bi međunarodna komisija za mesec dana trebalo konačno da završi izveštaj o pogibiji makedonskog predsednika Borisa Trajkovskog 26. februara 2004. godine u blizini Mostara.\n"Ovaj izveštaj trebalo bi da donese istinske okolnosti o tragediji koja se dogodila", rekao je Ivanov na obeležavanju deset godina od pogibije Trajkovskog u avionskoj nesreći na Matića brdu između Stoca i Mostara.\nObeležavanju godišnjice prisustvovali su i predsededavajući i član Predsedništva BiH Željko Komšić i Nebojša Radmanović, predstavnici grada Mostara, diplomatskog kora u BiH i udruženja Makedonaca.\nIstraga o avionskoj nesreći u kojoj su pored predsednika Makedonije poginuli i šest njegovih saradnika i dva pilota, ponovo je otvorena na zahtev Makedonije, nakon prikupljenih dopunskih dokaza makedonskog Ministarstva unutrašnjih poslova.\nU prvobitnoj istrazi, Tužilaštvo BiH nikoga nije optužilo, jer je istraga pokazala da nema elemenata za pokretanje krivičnog postupka.


Predsednik Narodne stranke Vuk Jeremić je izjavio da je pominjanje Zdravka Ponoša u medijima kao potencijalnog zajedničkog predsedničkog kandidata opozicije iznenadilo sve u stranci.\n- To je bila jedna vrsta iznenađenja za sve nas u Narodnoj stranci. Mi o tome nismo razgovarali niti postavljamo naše uslove na bilo kakav ultimativan način. Narodna stranka želi da se postigne sporazum svih i tu nemamo ni ultimatume ni kvote niti baratamo sa imenama… Narodna stranka ima puno kvalitetnih ljudi i general Ponoš je svakako jedan od najkvalitetnijih - rekao je Jeremić za N1, nakon što je pred Višim sudom u Beogradu održano prvo ročište po tužbi predsednika Narodne stranke protiv predsednika Srbije Aleksandra Vučića za povredu časti i ugleda.\nIZA KULISA SUKOBA ĐILAS - JEREMIĆ Đilas traži lavovski broj mandata i ima tajnog kandidata za Beograd, a Jeremiću "velikodušno" prepušta NAJTEŽI ZADATAK\nPRVO DOGOVOR, PA SAGLASNOST Ponoš o kandidaturi za predsednika Srbije, evo šta je USLOV\nGovoreći o toku dogovora sa drugim liderima opozicije, Jeremić je rekao da trenutno "nismo tamo gde bi Narodna stranka volela da budemo".\n- Što se tiče nas, taj dogovor je trebao da bude postignut još juče - ocenio je Jeremić.\nNa pitanje šta je problem, lider Narodne stranke je rekao da ne želi da kaže ništa što bi dodatno otežalo razgovore, koji po njegovom mišljenju, već predugo traju.


Počinje reforma gimnazija – Indeks Vesti – Najvažnije vesti iz Srbije i regiona\nNaslovna > Srbija Danas > Društvo > Počinje reforma gimnazija\nPočinje reforma gimnazija\nRTV Vojvodina 04/05/2017 04/05/2017 Društvo\nBEOGRAD – Ministarstvo prosvete, nauke i tehnološkog razvoja otpočelo je uvođenja promena u okviru opšteg srednjeg obrazovanja – gimnazija, sa ciljem unapređivanja ovog značajnog segmenta obrazovanja.\nZa sprovođenje reformi neophodna je pomoć nastavnika i stručnih saradnika koji će svoje sugestije davati kroz popunjavanje upitnika.\n“Ispitivanje stavova nastavnika i stručnih saradnika o kvalitetu, efikasnosti i relevantnosti gimnazijskog obrazovanja od posebnog je značaja prilikom sprovođenja reformskih pravaca, stoga će se sve neophodne informacije dobijati direktno od gimnazija kroz popunjavanje upitnika”, navodi se u saopštenju ministarstva.\nUpitnik se nalazi na portalu eprosveta.rs, na linku “upitnik za zaposlene u gimnazijama”.\nKorisničko ime i lozinku za pristup dobija svaka gimnazija, a za obradu upitnika formirana je baza koja će omogućiti analizu i donošenje zaključaka o stavovima nastavnika i stručnih saradnika gimnazija na nacionalnom nivou.\nRezultati će se koristiti u procesu izrade smernica za razvoj opšteg srednjeg obrazovanja. Takođe, dobijeni rezultati na nivou svake škole mogu se koristiti za procese unapređivanja kvaliteta nastave, samovrednovanja i planiranja stručnog usavršavanja.\nVučić: Otvoren sam za dijalog o problemima medija\nĐurić: Brine ćutanje međunarodne zajednice na pretnje Haradinaja\nTS: Godišnje 374.000 slučajeva sitne korupcije\nZa vredne sudove nagrade do 5.000 evra\nSlijepčević: Sudovi da reše kredite u “švajcarcima”


Studijska poseta - Romi - Obrazovanjem do posla\nStudijska poseta u kojoj su učestvovali predstavnici REF kancelarija iz Mađarske, Slovačke i Rumunije održana je od 10. do 14. decembra. Povod studijske posete je bila razmena iskustava u okviru programa Velux II koji REF sprovodi u Mađarskoj, Slovačkoj i Rumuniji i programa Pospešivanje zapošljivosti Roma koji sprovodi REF Srbija.\nTokom 10. i 11. decembra, kolege su učestvovale u Treningu za trenere – Modul 1, Modul 2 i Modul 3. Teme sesija tokom treninga su bile Mentorski koncept, Mentorski proces, Mentorska praksa i Mentorstvo – zapošljavanje stipendista.\nNakon dvodnevnog treninga, terenske posete su organizovane 12. i 13. decembra.\nREF projektni tim je zajedno sa kolegama iz Slovačke, Rumunije i Mađarske, posetio kompaniju Aster Textile u Nišu, gde su se sastali sa menadžmentom i zaposlenima. Takođe, organizovan je i sastanak sa predstavnicima romskih nevladinih organizacija iz Niša, Zaječara, Pirota, Kamenice, Lebana i Leskovca. Romski preduzetnici iz Bujanovca i Preševa su posećeni 13. decembra.\nTokom ove studijske posete, kolege iz Slovačke, Rumunije i Mađarske su imale priliku da saznaju više o načinima za motivisanje mladih Roma da učestvuju u projektnim aktivnostima. Stoga mogu da primene modele za mobilizaciju romske zajednice, koji su korišćeni u okviru projekta „Unapređivanje mogućnosti za integraciju i obrazovanje Roma u Srbiji, pospešivanje zapošljivosti mladih Roma i reintegraciju povratnika“. Pored toga, iz razgovora sa stažistima su mogli da vide na koji način je učešće mladih Roma u projektnim aktivnostima doprinelo povećanju njihove zapošljivosti, posebno imajući u vidu da je kompanija Aster Textile zaposlila veliki broj mladih Roma nakon završenog stažiranja.


Američki senatori: Potrebno žrtvovanje da bi dijalog uspeo\nAmerički senatori Ron Džonson i Kris Marfi obraćaju se novinarima ispred ambasade SAD u Prištini, 4. septembar 2019\nAmerički senatori Ron Džonson i Kris Marfi poručili su u sredu da će biti potrebno dosta požrtvovanosti i u Beogradu i u Prištini da bi dijalog uspeo, ali da će posledice toga biti pozitivne. Oni su boravili u Prištini, a istu poruku će kako su rekli preneti i tokom posete Beogradu.\nNakon sastanka sa političkim liderima koji je održan u ambasadi Sjedinjenih Američkih Država na Kosovu, senatori Ron Džonson i Kris Marfi obratili su se kratko novinarima rekavši da je glavni razlog njihovog dolaska pružanje podrške dijalogu Prištine i Beograda.\n“Mi želimo da vidimo da ovaj region uspe. Svako ljudsko biće hoće isto, hoće mir i bezbednost, da možemo da gradimo naše porodice i imamo prosperitet. Mi verujemo da se to može postići samo ukoliko vlada jedne zemlje primenjuje vladavinu prava, poštuje prava manjina, a mi smo posebno posvećeni da Kosovo u dijalogu sa Srbijom postigne sporazum koji će da otključa sve ove navedene potencijale. Dakle ovde smo pre svega da podržimo ljude regiona, Kosova i Srbije. Želimo da vidimo uspeh”, rekao je senator Ron Džonson.\nSenator Kris Marfi rekao je da su pred Kosovom i Srbijom teške odluke, ali da će one imati pozitivne posledice. To će, kako je kazao, preneti i predsedniku Srbije Aleksandru Vučiću tokom posete Beogradu.\n“I tamo ćemo reći isto što i ovde i nadamo se da će dijalog imati značenje i da će uroditi plodom. Biće potrebna požrtvovanja da bi uspeo dijalog na obe strane, ali to je da bi išli napred i da bi rasla njihova ekonomija. Dogovor Kosova i Srbije imaće pozitivne posledice po obe nacije, a tu poruku ćemo jasno poslati i u Beogradu kao što smo i ovde”, kazao je Marfi.\nPored političkih lidera senatori Kris Marfi i Ron Džonson razgovarali su u Prištini i sa predstavnicima civilnog društva.\nSenator Kris Marfi objavio je u ponedeljak na svom Tviter nalogu da on i Džonson dolaze u posetu Prištini i Beogradu kako bi pružili podršku dijalogu.\n"Rusija ne želi da nas pusti da uđemo, ali Ron Džonson i ja posetićemo Ukrajinu, Srbiju i Kosovo ove nedelje kako bismo demonstrirali dvopartijsku podršku ukrajinskoj vladi i nastavku dijaloga između Beograda i Prištine. Danas sam prvo u Berlinu na sastancima", kaže se u tvitu.\n"Ne treba očekivati pritisak SAD na Prištinu do okončanja izbora"


30. jul. 2015.u 14:20\nSpa Apartmani Beograd su potpuno novi apartmani, otvoren na dve lokacije u Beogradu, Novi Beograd. Naša ponuda obuhvata prenoćište, dnevni boravak ili višednevni smeštaj u nekom od šest luksuzno opremljenih apartmana. Nudimo Spa apartmane sa đakuzijem, Klasik aparmtane, kao i Exclusive Spa apartman. Najpovoljnija cena i sjajna lokacija predstavljaju primamljivu ponudu za sve turiste.\nSpa Secret Apartmani su novi, moderno i funkcionalno dizajnirani apartmani koji će Vaš odmor učiniti potpuno opuštenim. Tople boje, velika ogledala i fototapete doprineće da se osećate prijatno I da uživate u Vašem odmoru.\nDobra povezanost sa aerodromom i blizina autoputa čini Spa Apartmane Beograd pogodnim za smeštaj turista u tranzitu. Putnicima koji se opredele za boravak u našim apartmanima, nudimo besplatan prevoz od aerodroma do smeštaja.\nUkoliko ste turista ili planirate putovanje, a gostovali ste u našim apartmanima, nudimo vam specijalan popust na usluge pakovanja prtljaga na aerodromu Nikola Tesla. Firma Markozi pruža brzo, efikasno i sigurno pakovanje vašeg prtljaga specijalnom folijom.


Dodik pokrenuo peticiju o neprihvatanju Inckovog zakona | Ekspres.net\nSrpski član Predsedništva BiH Milorad Dodik pokrenuo je zvanično i prvi potpisao peticiju kojom se izražava stav o neprihvatanju nametanja zakona odlazećeg visokog predstavnika u BiH Valentina Incka, ali i kojom se izražava nedvosmislen stav da se, bez obzira na uvažavanje svih žrtava, u Srebrenici nije dogodio genocid.\n"Dodik poziva sve građane Republike Srpske koji to žele da svojim potpisom na ovu peticiju odbiju da se srpskom narodu i svim građanima Srpske zabranjuje pravo na slobodu mišljenja, kao i da što masovnijim potpisivanjem ove peticije odbijemo političke manipulacije jednog dela Zapada koji žele da jedino srpski narod u Evropi bude okarakterisan kao genocidan", izjavio je savetnik za unutrašnju politiku srpskog člana Predsedništva BiH Radovan Kovačević, preneo je RTRS.\n"Mi iz Srpske to ne smemo zaboraviti i mi iz Srpske iz principa ne smemo na ovo pristati", rekao je Kovačević.\nMilorad Dodik Valentin Inck\nNezavisna međunarodna komisija za istraživanje stradanja svih naroda u srebreničkoj regiji u periodu 1992-1995. godine zaključila je da se u Srebrenici nije dogodio niti pojedinačni zločin genocida niti genocid uopšte.


Zoran Došlić, izvršni direktor Coming Computer Engineering\nVanredno stanje izazvano koronavirusom je preko noći promenilo način poslovanja u Srbiji. Za koje kompanije biste rekli da su se brzo adaptirale?\nNakon punih jedanaest meseci rada u „kovid uslovima”, pokazalo se i dokazalo da su se dobro organizovane i digitalizovane kompanije najbolje i najbrže adaptirale na nove uslove. Zanimljivo je da su deklarativno svi godinama veličali digitalizaciju i pisali o digitalnoj transformaciji, a u praksi često bili na pola puta ili na samom početku. U martu prošle godine, odjednom nismo mogli u kancelarije i shvatili smo da je za rad od kuće neophodna potpuna digitalna transformacija svih procesa. S druge strane, internet prodaja je u vreme zatvaranja trgovina i pijaca spasla digitalizovane preduzetnike i poljoprivrednike.\nIskustvo naših korisnika kaže da je neophodno implementirati i napredno koristiti ERP (softver za upravljanje poslovnim procesima i koordinaciju resursa), da je vrlo važno imati bazu kupaca/korisnika i sistem za koordinaciju podrške – CRM i, možda na prvom mestu, dokumente u elektronskoj formi s mogućnošću za odobravanje, pretraživanje i elektronsko potpisivanje – DMS. Kompanije koje su implementirale i, što je veoma važno, stekle kulturu korišćenja CRM u prilici su da oštricu prodaje preusmere ka digitalnim kanalima, koji su se pokazali kao neuporedivo jeftinije rešenje u vreme pandemije. Oni koji koriste Document Management System bili su u lagodnijoj poziciji, zato što je po prijemu dokumenta (bilo od poštara ili elektronski) njihov kompletan dalji tok kroz organizaciju tekao digitalno.\nComing Computer Engineering/Zoran Došlić\nDugovi sve veći, još jedna avio-kompanija pred bankrotom


Reebok predstavio partnerstvo sa Gal Gadot | Adria Daily\nOsim po ulogama u filmovima Paklene ulice, Liga pravde i Čudesna žena, ova glumica je poznata i zahvaljujući svojim prirodnim liderskim veštinama, izraženoj individualnosti, ali i snažnom karakteru kojim je već uspela da motiviše mnoge.\nDeleći uverenje da fitnes treba da bude dostupan svima, Gal Gadot i Reebok će se u narednom periodu potruditi da zajedničkim snagama inspirišu žene kako bi pomerile sopstvene granice i postale najbolja verzija sebe, u svakom smislu.\n„Trening je oduvek bio bitan deo mog životnog stila, posebno zbog toga što mi je majka bila nastavnik fizičkog vaspitanja. Još od najranijeg uzrasta navikla sam na veoma aktivan ritam, bez koga ni danas ne mogu. Upravo zahvaljujući fitnesu, postala sam snažnija, izdržljivija, ali i mnogo samouverenija”, istakla je Gal Gadot i dodala da je zbog svega toga upravo u brendu Reebok prepoznala idealnog partnera sa kojim će da promoviše fitnes kao neophodan deo životnog stila.


Na Tjentištu danas počinje četvrti Nektar OK Fest – Zvornik Danas\nNaslovna/VIJESTI/Društvo/Na Tjentištu danas počinje četvrti Nektar OK Fest\nNa Tjentištu danas počinje četvrti Nektar OK Fest\nKonferencijom, na kojoj su prisustvovali organizatori i partneri festivala, zvanično je počeo četvrti po redu „Nektar OK Fest“, koji će i ove godine u fenomenalnom ambijentu NP Sutjeska do ponedeljka ugostiti vrhunska imena regionalne muzičke scene. Posjetioci iz cijele regije moći će da uživaju i u brojnim drugim pratećim sadržajima koji će ih upoznati sa svim ljepotama i vrijednostima ove destinacije.\n„Sve je spremno za četvrto izdanje „Nektar OK Festa“. Publika će ove godine uživati u muzici na tri stejdža – Jägermeister Main stage-u, „OK stage“-u u „OK kampu“ i na novom „Summer stage“-u koji se nalazi pored bazena“- izjavila je Karolina Karalić , PR menadžer Nektar OK Festa.\n„Večeras na OK festu možete da očekujete festivalsku set listu hitova „Discipline Kičme“ , koja će se razlikovati od uobičajene koncertne“ ovako je svoj nastup na Tjentištu, u okviru „Nektar OK Festa“ najavio Koja iz „Disciplie Kičme“ koji će večeras sa „Del Arno bendom“ i Josipom Lisac publiku zabavljati do ranih jutarnjih sati na „Jägermeister Main stage“-u. Kao i uvijek nabolja zabava rezervisana je za „OK kamp“ i „OK stage“ na kojem će nastupiti „Straight Jackin“ – „Justin’s Johnson“. Zabave neće manjkati i na „Summer stage“-u koji se nalazi pored bazena i gdje će posjetioci uživati u elektronskoj muzici uz Nebs Jack i G.Edd a za after party u „OK Stage“-u biće zadužen Koyote.\nLjubitelji filmske mjetnosti uživaće u „OK cinema“ zoni, koja se i ove godine realizuje u saradnji sa Operacijom kino i Sarajevo film festivalom, u okviru koje će večeras biti prikazan fim „Sing Street“.\n„Banjalučka pivara je i ove godine odlučila da partnerski podrži „Nektar OK fest“, prepoznavši ga kao manifestaciju koja u potpunosti zaslužuje naše povjerenje. Saradnja našeg najpoznatijeg brenda Nektar piva i „Nektar OK festa“ je došla kao prirodan slijed događaja, jer dijelimo iste vrijednosti, a sada i sam naziv festivala „Nektar OK fest“ potvrđuje tu tvrdnju. Takođe, ne smijemo zaboraviti ni društveno odgovornu pozadinu cijelog festivala, kao ni nastojanje organizatora i njihovih partnera za očuvanjem prirodne sredine i prelijepog ambijenta Nacionalnog parka Sutjeska. Banjalučka pivara već godinama čini značajne napore koji se tiču recikliranja i očuvanja naše okoline, što je još jedan od razloga za saradnju sa „Nektar OK fest-om“ izjavila je Milka Stanivuković, PR menadžer Banjalučke pivare.\n2017 Ok fest tjentište\nGradonačelnik Stevanović primio fudbalera "Partizana" Nemanju Jovića\nLavrov: Operacije ukrajinske vojske su krvavi zločin


Stanivuković kandidat SDS-a i PDP-a za gradonačelnika Banjaluke – Banjaluka Danas\nNa predstojećim lokalnim izborima u Bosni i Hercegovini, Draško Stanivuković (PDP) biće zajednički kandidat PDP-a i SDS-a za gradonačelnika Banjaluke.\nStanivuković, koji je danas sa predsjednikom Gradskog odbora SDS-a Slavkom Grbićem potpisao sporazum o zajedničkom kandidatu, rekao je da će suština politike koju je će da vodi u ovom gradu biti čovjek i njegova porodica.\n– Za nas je simbol Banjaluke porodica, te će akcenat biti na novim zapošljavanjima i na vrijednostima kao što su sloboda na život i rad, rekao je Stanivuković.\nGrbić je rekao da SDS ozbiljno pravi planove kako da unaprijedi Banjaluku, kroz investicije, koje su suština razvoja, navodeći da SDS, sa svojim kandidatom za predsjednika Skupštine grada, i te kako ozbiljno ulazi u taj posao.\nOn je izrazio uvjerenje da će Stanivuković napraviti tako važan iskorak, koji je i, kako je rekao, “najveći preduslov za borbu koja slijedi 2022. godine na opštim izborima”.\nPredsjednik SDS-a Mirko Šarović rekao je da je ova partija na pobjedničkoj strani, te da želi da podrži Stanivukovića za kandidata za gradonačelnika Banjaluke.\n– Imamo pravog kandidata koji zna šta je potrebno ovom gradu, a to je ne samo sloboda, nego i vizija kako da imamo evropsku Banjaluku, koju Republika Srpska i zaslužuje, dodao je Šarović.